དེ་ལྟར་ཟིང་པོའི་རྗེ་འབངས་རྣམས་སྤུར་རྒྱལ་བཙན་པོའི་མངའ་འོག་ཏུ་བཅུག་ཚུལ་སྐོར་ཏུན་ཧོང་ཡིག་རྙིང་དུ།འུང་ནས་འཛྀ་ཟུང་མ་རངས་སྟེ།ཟྀང་པོ་རྗེ་ཁྲི་པང་སུམ་ལ་ལྟས་ནས།ནག་པོ་འཁུས་ཏེ་སྐྱ་བོ་བསད།དྲེ་འུ་རྒལ་ཏེ་བསེའ་སྒ་བཆག་གོ།སྟག་སྐྱ་བོ་འི་ཡུལ།ཡུལ་ཡེལ་རབ་སྡེ་བཞི་དང་།།ཀླུམ་ཡ་གསུམ་།ཟྀང་པོ་རྗེ་ཁྲི་པང་སུམ་གྱྀས།འདུས་སོའ།།ཞེས་དང་།ཡང་ལྡེའུ་ཆོས་འབྱུང་རྒྱས་པའི་ནང་དུ་བོད་ཀྱི་བཙན་པོ་སྟག་རི་གཉན་གཟིགས་ཀྱི་དུས་སུ་ཟིངས་པོ་དང་འ་ཞ་བཙན་པོའི་དབང་འོག་ཏུ་བཅུག་པར་བཤད་དེ།དེའི་སྐུ་དྲིན་ལ་འ་ཞ་རྗེ་དང་ཟིངས་པོ་རྗེ་ལ་སོགས་པ་རྒྱལ་པོའི་མངའ་འོག་ཏུ་མ་འདུས་པ་རྣམས་བཏུལ།ཅེས་བཀོད་པ་དེ་ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ་རུ་མཁར་པྱིང་བ་སྟག་རྩེ་ན་ནི་རྒྱལ་བུ་སྙ་གཟིགས་བཞུགས།།ཉེན་ཀར་རྙིང་པ་ནི་ཟིང་པོ་རྗེ་སྟག་སྐྱ་བོ་མཆིས།།སྤུར་བའི་ཡུ་སྣ་ན་ནི།།ཟིང་པོ་རྗེ་ཁྲི་པངས་སུམ་མཆིས།།ཞེས་སོགས་ཀྱིས་བཙན་པོ་སྟག་རི་གཉན་གཟིགས་དང་གནམ་རི་སྲོང་བཙན་གཉིས་གྱི་སྐུ་རིང་ལ་ཟིང་པོ་རྗེ་སྟག་སྐྱ་བོའི་བློན་པོ་མཉན་འཛི་ཟུང་དང་།ཟིང་པོ་རྗེ་ཁྲི་འབངས་སུམ་གྱི་བློན་པོ་མྱང་དབས་མནོན་གསུམ་གྱིས་ཟིང་པོ་རྗེ་སྟག་སྐྱ་བོ་དང་།ཟིང་པོ་རྗེ་ཁྲི་འབངས་སུམ་བྱ་བ་གཉིས་ཀྱི་སྲིད་བརླགས་ཏེ་སྤུར་རྒྱལ་བཙན་པོ་སྟག་རི་གཉན་གཟིགས་ལ་འབངས་སུ་ཕུལ་བའི་གོ་རིམ་དང་ཕྱིས་སུ་བཙན་པོའི་སྲས་གནམ་རུ་སྲོང་བཙན་གྱིས་དམག་དྲངས་ནས།མཁར་ཡུ་སྣ་ནྀ་ཕབ་བོ།།དགུ་གྲྀ་ཟིང་པོ་རྗེ་ནྀ་བརླག་གོ།མང་པོ་རྗེ་སུམ་བུ་ནྀ་དྲུ་གུ་ཡུལ་དུ་བྲོས་སོ་།ཕགི་ཡུང་བ་སྣ་མན་ཆད།།རྐོང་བྲེ་སྣར་ཡན་ཆད།།བཙན་པོའི་པྱག་དུ་བོན་ཏོ།།བཙན་པོ་ཁྲི་སློན་བཙན་གྱྀས།བཀའ་སྩལ་ཏེ།ཡུལ་ངས་པོ་ལས།།འཕན་ཡུལ་དུ་མྱིང་སྤོས་སོ།།ཞེས་པའི་ལོ་རྒྱུས་དེ་ནི་རྒྱ་བོད་མཁས་པ་ཚང་མ་ལ་ཆ་རྒྱུས་ཡོད་པ་ལྟར་ཡིན་པས་འདིར་མང་པོ་མི་འདྲེན་ལ།སྒོས་སུ་དེའི་སྐོར་ལ་ཞིབ་འཇུག་པ་ཆེན་མོ་ལོ་རྒྱུས་སྨྲ་བ་པ་སངས་དབང་འདུས་ལགས་དང་ཆབ་མདོ་ཤེས་རབ་གཉིས་ཀྱིས་དཔྱད་པ་དོན་ལ་གནས་པ་གནང་འདུག་པ་བཞིན་དང་།དེ་མིན་ཕྱི་གླིང་གི་ཧྥ་རན་སིའི་རྒྱ་རིག་པའི་མཁས་པ་སོགས་ཀྱིས་ཀྱང་སུམ་པ་དང་ཟིང་པོ་གཉིས་སོ་སོར་བཞེད་ལ།ཡང་ཤེས་རབ་ཀྱིས་ཟིང་པོ་རྗེའི་སྐོར་ལ་དོགས་གཞིར་སེམས་པ་ཙམ་ལས།སུམ་པ་དང་རྩ་བ་ནས་ནོར་འཁྲུལ་བྱུང་བ་ཧ་མ་གོ་བས་སུམ་པའི་ལོ་རྒྱུས་ཀྱི་འཕྲོར་ཟིང་པོ་རྗེའི་སྐོར་བསྣན་ནས་བརྗོད་འདུག་པ་ཕལ་ཆེར་དེང་སང་གི་མཁས་པའི་རྗེས་སུ་འབྲངས་ཁུལ་ཡིན་པས་ཅུང་ཟད་ཕངས་པའི་གནས་སོ།།